Úradný vestník L 182 , 16/07/1994 S. 0004 - 0005

Fínske špeciálne vydanie: Kapitola 11 Zväzok 32 S. 0092

Švédske špeciálne vydanie: Kapitola 11 Zväzok 32 S. 0092



Nariadenie Rady (ES) č. 1734/94 z 11. júla 1994 o finančnej a technickej spolupráci s okupovanými územiami RADA EURÓPSKEJ ÚNIE so zreteľom na Zmluvu o založení Európskeho spoločenstva a najmä na článok 130w tejto zmluvy, so zreteľom na návrh Komisie, ktorá koná v súlade s postupom stanoveným v článku 189c zmluvy [1], keďže sa zvýšia potreby na územiach západného brehu Jordánu a v pásme Gazy (ďalej len "okupované územia"), v dôsledku súčasného vývoja mierového procesu na Blízkom východe a mali by sa zaviesť nové opatrenia v podobe finančnej a technickej spolupráce s cieľom dosiahnuť trvalý hospodársky a sociálny rozvoj na tomto území pri zohľadnení skúseností spoločenstva ako hlavného poskytovateľa pomoci palestínskemu ľudu; keďže by sa mal z tohto dôvodu vypracovať päťročný program (1994 – 1998); a že tento program by mal byť vykonávaný financovaním z rozpočtu spoločenstiev formou grantov; keďže je potrebné stanoviť podrobnú úpravu a pravidlá vykonávania operácií financovaných z rozpočtu, PRIJALA TOTO NARIADENIE: Článok 1 Spoločenstvo uskutoční finančnú a technickú spoluprácu s okupovanými územiami v rámci päťročného programu (1994 – 1998) s cieľom prispieť k ich trvalému hospodárskemu a sociálnemu rozvoju. Článok 2 1. Prioritnými oblasťami projektov a činností, ktoré sa uskutočňujú v rámci programu podľa článku 1 budú: infraštruktúra, výroba, rozvoj miest a vidieka, školstvo, zdravotníctvo, životné prostredie, služby, zahraničný obchod, zakladanie a zdokonaľovanie orgánov nevyhnutných pre vhodné fungovanie verejnej správy a rozvíjanie demokracie a ľudských práv. 2. Podpora spoločenstva môže byť poskytnutá na investičné projekty, štúdie uskutočniteľnosti, technickú pomoc a vzdelávanie. 3. Spoločenstvo financuje projekty a činnosti, ktoré upravuje toto nariadenie, formou grantov. 4. S cieľom zaistiť zosúladenie spolupráce a zlepšiť doplnkovosť operácií, členské štáty, Komisia a Európska investičná banka (ďalej len "banka") si vymieňajú všetky relevantné informácie o zamýšľanom poskytnutí grantov. Po výmene informácií sa hľadajú možnosti spolufinancovania. 5. Členské štáty, Komisia a Banka si tiež, v rámci výboru uvedeného v článku 5, poskytujú údaje o ostatnej bilaterálnej a multilaterálnej pomoci pre okupované územia. 6. Aspoň jedenkrát ročne poskytne Komisia a Banka členským štátom informácie získané od správy okupovaných území o ich už známych odvetviach a projektoch, ktoré by mohli byť podporované podľa tohto nariadenia. Článok 3 Podpora podľa tohto nariadenia môže byť kombinovaná s financovaním bankou z jej vlastných zdrojov a môže byť využívaná na spolufinancovanie s členskými štátmi, tretími krajinami v danom regióne, medzinárodnými subjektami alebo so samotnými okupovanými územiami. Ak je to možné, zachová sa povaha pomoci spoločenstva. Článok 4 1. Rozhodnutia o financovaní projektov a činností podľa tohto nariadenia sa prijímajú v súlade s postupom podľa článku 5. 2. Rozhodnutia o financovaní globálnych úverov technickej spolupráce, vzdelávania a podpory obchodu sa prijímajú v súlade s postupmi podľa článku 5. Komisia pravidelne informuje výbor uvedený v článku 5 o využívaní týchto globálnych úverov. 3. Rozhodnutia, ktoré menia rozhodnutia prijaté v súlade s postupom v článku 5 prijíma Komisia, pokiaľ neobsahujú žiadne podstatné zmeny alebo dodatočné záväzky prekračujúce pôvodný záväzok o 20 %. Článok 5 1. Komisiu podporuje Výbor MED, založený článkom 6 nariadenia Rady (EHS) číslo 1762/92 z 29. júna 1992 o implementácii protokolov finančnej a technickej spolupráce, ktoré boli uzatvorené medzi spoločenstvom a tretími krajinami Stredomoria [2]. 2. Zástupca Komisie predloží výboru návrh opatrení, ktoré majú byť prijaté. Výbor zaujme stanovisko k návrhu v časovom limite, ktorý môže predseda stanoviť podľa naliehavosti záležitosti. Stanovisko sa prijíma väčšinou stanovenou v článku 148 ods. 2 zmluvy v prípade rozhodnutí, ktoré má Rada prijať na návrh Komisie. Hlasom zástupcov členských štátov vo výbore je pridelená váha stanovená v uvedenom článku. Predseda nehlasuje. 3. a) Komisia prijme zamýšľané opatrenia, ak sú v súlade so stanoviskom výboru. b) Ak zamýšľané opatrenia nie sú v súlade so stanoviskom výboru alebo sa nezaujme žiadne stanovisko, Komisia bez ďalšieho odkladu predloží návrh opatrení, ktoré majú byť prijaté. Rada sa uznesie kvalifikovanou väčšinou. Pokiaľ sa Rada neuznesie do troch mesiacov odo dňa, kedy jej bol návrh predložený, navrhované opatrenia prijme Komisia. Článok 6 1. Komisia preveruje uskutočňovanú spoluprácu podľa tohto nariadenia a podáva správu Európskemu parlamentu a Rade jedenkrát ročne. 2. Komisia vyhodnotí hlavné dokončené projekty s cieľom zistiť, či boli dosiahnuté ciele stanovené pri ich navrhnutí a určiť všeobecné smery pre zvýšenie efektívnosti pomoci v budúcnosti. Tieto hodnotiace správy zašle členským štátom a Európskemu parlamentu. Článok 7 Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 11. júla 1994 Za Radu Predseda Th. Waigel [1] Stanovisko Európskeho parlamentu z 11. februára 1994 (Ú. v. ES C 61, 28.2.1994). Spoločná pozícia Rady zo 4. marca 1994 (Ú. v. ES C 137, 19.5.1994, str. 85) a rozhodnutie Európskeho parlamentu zo 4. mája 1994 (doteraz neuverejnené v úradnom vestníku). [2] Ú. v. ES L 181, 1.7.1992, s. 1 --------------------------------------------------